Във връзка с прилагането на разпоредбите на Закона за управление на отпадъците (ДВ, бр.53/2012 г., изм. ДВ, бр.66/2013 г.) и Наредбата за управление на строителните отпадъци и за влагането на рециклирани строителни материали (ДВ, бр.89/2012 г.), считано от 13.07.2014 год. влизат в сила нови задължения, свързани с управлението на строителните отпадъци.

Съгласно разпоредбата на чл.11 от ЗУО, считано от 13.07.2014 год., принудителното премахване на незаконни строежи или на негодни за използване или застрашаващи сигурността строежи се извършва от собственика или изпълнителя на разрушаването **селективно по материали.**

Възложителят на обществени поръчки за проектиране и изпълнение на строежи, с изключение на премахване на строежи, включва в условията за избор на изпълнител и в договорите за **възлагане задължения към изпълнителите за влагане на рециклирани строителни материали** съгласно изискванията на Наредбата за строителните отпадъци.

От 13.07.2014 г. влиза в сила и задължението за **изготвяне на план за управление на строителните отпадъци.**  Възложителят е отговорен за изготвянето на плана преди започването на строителните и монтажните работи и/или премахването на строежа.

Не се изготвя план за управление на строителните отпадъци в случаите по чл.11, ал.2 от ЗУО.

Планът за управление на строителните отпадъци се изготвя в обхват и съдържание определени с Наредбата и същият се включва в обхвата на инвестиционните проекти по глава осма от Закона за устройство на територията, а за обектите, за които не се изисква одобрен инвестиционен план, се изготвя като самостоятелен план.

Планът за управление на строителните отпадъци се одобрява, както следва:

* За строежи, за които се изисква одобрен инвестиционен проект – като част от процедурата за съгласуване и одобряване на инвестиционни проекти по реда на глава осма, раздел втори от Закона за устройство на територията от органа, отговорен за тяхното одобряване;
* За обекти, за които не се изисква одобрен инвестиционен проект – от кмета на общината или оправомощено от него длъжностно лице, на чиято територия се реализира проектът.